Diari Oficial de la Generalitat Valenciana


Sumari del DOGV 8696, del 12-12-2019 (2019/10226)

RESOLUCIÓ de 4 de novembre de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 62/18-AIA Vilanova d'Alcolea.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8696

Data del DOGV
:   12-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/10040


Data del document
:   04-11-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Vilanova d'Alcolea
    * impacte ambiental

RESOLUCIÓ de 4 de novembre de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 62/18-AIA Vilanova d'Alcolea. [2019/10304]  
De conformitat amb l'article 41.3 de la Llei 21/2013, de 9 de desembre, d'avaluació ambiental, que estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la de declaració d'impacte ambiental corresponent a l'expedient 62/18-AIA Vilanova d'Alcolea.  
  
«Declaració d'impacte ambiental  
Expedient: 62/18-AIA.  
Títol: explotació avícola d'engreixament de 120.000 places.  
Promotor: García Crosanto, SL.  
Autoritat substantiva: Servei de Prevenció i Control Integrat de la Contaminació.  
Localització: parcel·les 904, 905, 923, 924, 925 i 945 del polígon 9 del terme municipal de Vilanova d'Alcolea (Castelló).  
  
Descripció del projecte  
1. Objecte del projecte.  
L'objecte d'aquest projecte és l'obtenció de l'autorització ambiental integrada (AAI) corresponent a una explotació avícola d'engreixament de pollastres de 120.000 places, d'acord amb la Llei 6/2014, de 25 de juliol, de prevenció, qualitat i control ambiental d'activitats en la Comunitat Valenciana.  
2. Principals característiques del projecte d'acord amb la documentació aportada  
Emplaçament.  
L'activitat se situarà en les parcel·les 904, 905, 923, 924, 925, i 945 del polígon 9, del terme municipal de Vilanova d'Alcolea. La superfície total d'aquestes parcel·les és de 47.487 m², segons cadastre. Es construiran quatre naus de planta rectangular de 1.840 m² cadascuna, un magatzem de 71 m² i una caseta per a condícies i neteja de 25 m².  
Accessos.  
Els accessos a la parcel·la es realitzaran pels camins indicats en el pla de situació del projecte, que reuneixen les condicions adequades per al trànsit rodat previst en la instal·lació.  
  
Descripció de les infraestructures  
L'explotació es compondrà de quatre naus industrials, cadascuna de 1.840 m² de superfície construïda, d'estructura metàl·lica composta per pilars i jàsseres de perfil d'acer normalitzat i coberta de xapa metàl·lica. Segons s'especifica en l'annex al projecte bàsic de sol·licitud d'autorització ambiental integrada, de data d'octubre de 2018, la solera de les naus estarà realitzada amb formigó HM 20/B/20/I amb una grossària de 20 cm, col·locat sobre terreny net i compactat a mà estés mitjançant reglat i acabat corronat, la impermeabilització es realitzarà mitjançant la col·locació abans del seu abocament d'una làmina de betum polimèric modificat amb elastòmer SBS amb marcatge CE, tipus LBM (SBS) 30-FP, segons norma UNE-EN 13.707, de 30 g/dm², de superfície no protegida, amb armadura constituïda per feltre de polièster no teixit FP.160 (160 g/m²), i acabada amb polietilé com a antiadherent en totes dues cares, en rotllos d'1metre d'ample.  
Segons es recull en l'annex del projecte bàsic de sol·licitud d'autorització ambiental integrada, d'octubre de 2018, es construirà un femer amb les dimensions suficients per a poder emmagatzemar la gallinassa produïda per tots els animals durant cadascun dels cicles. Les dimensions seran de 25 x 10 x 1,5 metres, amb un volum útil de 460 m³. El femer estarà format per murs de bloc de formigó de 20 cm de grossària farcida de formigó esquerdejat per les dues cares i amb solera de les mateixes característiques que la solera de les naus. El femer es trobarà cobert per una lona per a evitar-ne alteracions en cas que ploga i no hi haja mescla amb un altre tipus de residus i tindrà la solera en pendent cap a la cota més baixa, on se situarà l'arqueta de recollida de lixiviats.  
  
L'explotació comptarà a més amb:  
- Instal·lació d'enllumenat ordinari.  
- Instal·lació elèctrica per a màquines i equips.  
- Instal·lació de ventilació.  
- Instal·lació de climatització.  
- Equips de protecció contra incendis.  
- Enllumenat de senyalització i d'emergència.  
- Instal·lació d'aigua potable.  
- Instal·lació de sanejament.  
Cadascuna de les naus estarà dotada de dues sitges d'emmagatzematge per a pinsos de 12 tones cadascuna d'aquestes i una sala tècnica per al control de les instal·lacions interiors. Aquesta sala tècnica estarà separada de la zona d'estada d'animals, amb accés independent.  
S'hi instal·larà un clos que volte tota la parcel·la, per a impedir accés de personal i eixida d'animals. A l'entrada a la zona barrada, i separada de la zona d'estada d'animals, es troba la caseta amb els lavabos i sala de desinfecció per al personal.  
Segons s'indica en l'annex del projecte bàsic de sol·licitud d'autorització ambiental integrada, d'octubre de 2018, no s'executarà gual sanitari com a sistema de desinfecció per als vehicles. En el seu lloc es projecta un arc de desinfecció.  
L'energia subministrada procedirà de centre de transformació en pal d'intempèrie. El centre de transformació i el seu suport corresponent estan convenientment legalitzats i compleixen la normativa vigent que els és aplicable.  
L'aigua utilitzada en l'activitat procedirà íntegrament de la xarxa d'abastiment municipal. Es disposa d'un aljub amb capacitat per a 200 m³ d'emmagatzematge i un aljub auxiliar per a subministrament d'emergència.  
Maquinària.  
- 24 extractors de 35.000 m³/h.  
- 8 extractors de 12.000 m³/h.  
- 12 equips de calefacció propà 85 kW.  
- 1 grup electrogen, dièsel.  
- 4 estacions de control/equip informàtic.  
Energia i combustibles.  
L'energia consumida procedirà de la xarxa elèctrica existent, amb transformador de 100 kVA en pal independent a l'interior de la finca, des del qual es proveeix la instal·lació.  
A més, es disposarà de grup electrogen dièsel de 140 kVA, amb quadre de commutació per a garantir el servei elèctric en cas de fallada de subministrament.  
Es disposa d'un dipòsit de propà de 10.000 kg, per a alimentar el sistema de calefacció instal·lat en les naus.  
  
Descripció de l'activitat  
L'objecte de l'explotació que dissenyarem és l'enceball de pollastres, que arriben a la instal·lació amb un pes aproximat de 40 g i després d'un cicle de set setmanes ixen de l'explotació amb un pes pròxim als 3,0 kg.  
S'ha de manejar sota els principis del sistema «tot dins-tot fora», de tal forma que s'allotjaran aus de la mateixa edat. Una vegada acabada la criança s'efectua un buit sanitari de dos a tres setmanes, per tant es realitzen de 5 a 6 criances a l'any.  
Neteja de les naus.  
Per a la neteja de les zones d'estada d'animals, es procedirà en primer lloc a retirar el llit existent, quan acaba cadascun dels cicles i, una vegada retirat per gestor autoritzat, amb sistemes d'aire a pressió, sense ús d'aigua, es procedirà a la neteja de les diferents zones, amb la retirada per part del gestor de tot el residu generat.  
Gestió del fem.  
Les restes produïdes pels animals, s'emmagatzemaran a l'interior de la pròpia nau, amb solera convenientment impermeabilitzada perquè no hi haja filtració de cap compost al terreny existent. Al final de cada cicle, tot el residu generat serà recollit per gestor autoritzat. S'estima una producció de 6.000 tones anuals de gallinassa. S'hi adjunta còpia del document d'acceptació de residus d'un gestor autoritzat i inscrit en el registre d'establiments SANDACH. Es projecta un femer com a mesura de seguretat exigida per la a administració, que només s'utilitzarà en casos de fallada de recollida.  
Gestió de cadàvers.  
Es disposa de zona separada per a emmagatzematge de cadàvers d'animals, en contenidor estanc, per a impermeabilització al sòl de qualsevol substància. Aquesta zona està fora de la zona de clos. S'hi aporta còpia del compromís d'inscripció en l'associació d'usuaris de casetes de cadàvers de bestiar no boví per a una capacitat de 120.000 places.  
  
Gestió de residus.  
Tots els residus especials seran gestionats per empresa autoritzada, que s'encarregarà de donar-los el tractament adequat, complint la normativa vigent. S'hi aporta còpia del compromís de gestió de els residus zoosanitaris generats en l'explotació i còpia del compromís de transport i gestió de residus no perillosos per part d'empreses gestores autoritzades.  
Gestió d'aigües residuals.  
L'aigua residual procedent dels lavabos i vestidors s'evacuarà a través de la xarxa de recollida fins a fossa sèptica de 3 m³ de capacitat, situada al costat d'aquesta instal·lació, per al seu emmagatzematge fins a recollida per part de gestor autoritzat en els períodes acordats. No es realitzarà cap mena de tractament previ a la seua recollida. Les aigües residuals seran retirades i portades a l'EDAR més pròxima, per a això es disposa de la corresponent autorització de l'EPSAR. S'hi aporta el compromís de buidatge de la fossa sèptica per empresa gestora autoritzada i l'autorització d'abocament de l'EPSAR.  
A fi de canalitzar les aigües pluvials, per a evitar que puguen entrar en contacte amb qualsevol classe de residu, el disseny de l'explotació garantirà una correcta gestió d'aquestes, mitjançant:  
- La instal·lació de canaletes en els extrems de les teulades de les naus a fi de recollir les aigües pluvials i conduir-les fins als seus llits de desguassos naturals en els límits de la parcel·la.  
- Es dotarà al sòl de la parcel·la d'un xicotet pendent cap als límits d'aquesta, perquè d'una forma natural i evitant grans escolaments, l'aigua de pluja desguasse sense que existisca el risc que puga entrar a l'interior de les naus.  
- Al voltant de cadascuna de les naus es construirà una vorera a base de formigó d'una amplària d'un metre que permetrà un major aïllament entre les naus i el sòl de la parcel·la.  
- Es dotarà les finestres d'un sistema de tancament automàtic que evite que l'aigua de pluja penetre a l'interior de les naus.  
D'altra banda, la neteja de la zona d'estada d'animals es realitzarà en sec, per part d'empresa autoritzada, que s'encarregarà de la gestió d'aquests residus.  
  
Tramitació administrativa  
Amb data 29 de maig de 2018, té entrada en la Subdirecció General d'Avaluació Ambiental una nota de règim intern remés pel Servei de Prevenció i Control Integrat de la Contaminació mitjançant la qual se sol·licita el pronunciament sobre la suficiència i idoneïtat de la documentació aportada relativa a l'expedient de sol·licitud d'autorització ambiental integrada d'una explotació avícola d'engreixament de pollastres en el terme municipal de Vilanova d'Alcolea, promoguda per García Crosanto, SL, segons estableix l'article 28 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats en la Comunitat Valenciana.  
Amb data 21 de setembre de 2018, es remet al Servei de Prevenció i Control Integrat de la Contaminació l'informe de suficiència sol·licitat.  
  
Amb data 5 d'abril de 2019, té entrada en la Subdirecció General d'Avaluació Ambiental, nota de règim intern remesa pel Servei de Prevenció i Control Integrat de la Contaminació mitjançant la qual s'aporta documentació en resposta al requeriment realitzat per aquest servei en l'informe de suficiència remés, es comunica el resultat del tràmit d'informació pública realitzat i se sol·licita la formulació de la declaració d'impacte ambiental del projecte.  
  
Segons certifica la cap del Servei de Prevenció i Control Integrat de la Contaminació durant la informació pública del projecte, celebrada entre el 15 de novembre i el 28 de desembre de 2018, no s'han presentat al·legacions.  
  
Afeccions legals  
L'activitat se situarà en les parcel·les 904, 905, 923, 924, 925, i 945 del polígon 9 del terme municipal de Vilanova d'Alcolea. Aquestes parcel·les, segons el visor de la Generalitat, tenen la qualificació de sòl no urbanitzable comú. Entre la documentació aportada pel promotor, es troba l'informe municipal de compatibilitat urbanística favorable, emés en data 31 d'octubre de 2017, en el qual es conclou que l'activitat projectada és compatible amb la normativa i el planejament urbanístic municipal.  
La distància al nucli urbà més pròxim (la Torre d'en Doménec) és d'uns 1.800 metres. S'hi aporta l'informe favorable de la Conselleria d'Agricultura, Medi Ambient, Canvi Climàtic i Desenvolupament Rural, emés en data 18 de desembre de 2017, d'acord amb la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana.  
Segons el visor cartogràfic de la Generalitat, la localització del projecte no afecta espais de la Xarxa Natura 2000, ni a cap altra figura de protecció ambiental regulada per la Llei 11/1994, de 27 de desembre, d'espais naturals protegides de la Comunitat Valenciana. Tampoc afectarà vies pecuàries. No obstant això, segons el banc de dades de biodiversitat, en l'entorn pròxim de l'activitat podria estar present l'espècie prioritària Aquila fasciata. Segons indica l'informe proposta de valoració preliminar de repercussions sobre la Xarxa Natura 2000, emés pel Servei de Vida Silvestre en data 19 de desembre de 2018, no s'ha reportat la presència de cap espècie prioritària entorn de l'activitat i tampoc existeix cap hàbitat d'interés comunitari afectat, per la qual cosa el projecte no tindrà efectes apreciables sobre la Xarxa Natura 2000.  
  
Les parcel·les 923 i 925 són confrontants amb una zona reflectida en el visor cartogràfic de la Generalitat com a sòl forestal PATFOR. Donada la proximitat de l'explotació a terreny forestal, s'haurà de complir amb el que s'estableix en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants, en particular en el referit a la utilització d'eines, maquinària i equips, i les normes de seguretat de caràcter general. D'altra banda, la Secció Forestal de la Direcció Territorial de Castelló informa, en data 12 de desembre de 2018, que per a l'emissió de l'informe preceptiu de l'Administració forestal, regulat en l'article 62 de la Llei 3/1993, de 9 de desembre, de la Generalitat, forestal de la Comunitat Valenciana, i en l'article 20 de la Llei 10/2004, de 9 de desembre, de la Generalitat, del sol no urbanitzable, serà obligatòria la presentació, per part del promotor de l'actuació, d'un pla de prevenció d'incendis forestals, elaborat per un tècnic forestal amb formació universitària i que contindrà com a mínim mesures de prevenció, protecció i evacuació contra incendis forestals, mitjançant actuacions silvícoles i d'infraestructures. L'esmentat pla de prevenció s'haurà de presentar en la Direcció Territorial d'Agricultura, Medi Ambient, Canvi Climàtic i Desenvolupament Rural de Castelló.  
Segons el visor de la Generalitat, les parcel·les 904, 905 i 945 estarien afectades per perillositat geomorfològica per inundació, d'acord amb el pla d'acció territorial de caràcter sectorial sobre prevenció del risc d'inundació en la Comunitat Valenciana (PATRICOVA). En data 17 de gener de 2019, el Servei d'Ordenació del Territori emet un informe sobre aquest tema, en el qual es conclou que l'explotació està afectada parcialment per risc geomorfològic, però que en trobar-se l'activitat en si mateixa clarament allunyada de la zona afectada és compatible amb la normativa del PATRICOVA.  
El municipi de Vilanova d'Alcolea està designat com a zona vulnerable pel Decret 86/2018, de 22 de juny, del Consell, pel qual es designen municipis com a zones vulnerables a la contaminació de les aigües per nitrats procedents de fonts agràries.  
  
Consideracions a ambientals  
1. Els principals impactes que l'activitat pot produir sobre el medi ambient són:  
- Contaminació atmosfèrica.  
Segons es recull en l'estudi d'impacte ambiental, durant la fase de construcció de la granja el trànsit de vehicles i les activitats de construcció provocaran un augment de presència de partícules i fum en l'aire. Per a reduir en la mesura del possible les emissions de pols des de la mateixa obra es realitzaran regs d'aigua periòdics, s'evitaran apilaments de terra innecessaris i es mantindrà la maquinària a emprar en bon estat. D'altra banda, els materials d'excavació que es generen com a excedents de l'execució estricta de l'obra es gestionaran d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles en les quals es van generar o, en defecte d'això, seran entregats a gestor autoritzat.  
Durant la fase d'explotació hi haurà emissions en forma difusa, degudes a les dejeccions dels animals. Segons s'indica en la documentació tècnica aportada, les olors emeses en l'explotació no suposaran un problema per a la població, ja que la granja distarà uns 1.800 metres del nucli urbà més pròxim. No obstant això, per a reduir les emissions d'olors, en la documentació tècnica aportada s'indica que es disposarà d'un protocol de neteja adequat i d'un sistema de ventilació intern que ajuda a mantindre un adequat estat de sequedat del llit i una reducció de les olors generades.  
En atenció a la capacitat de l'explotació, l'activitat estaria classificada com a grup B d'acord amb el catàleg d'activitats potencialment contaminadores de l'atmosfera establit pel Reial decret 100/2011. En conseqüència, la construcció, muntatge, explotació, trasllat, modificació substancial, cessament o clausura de les instal·lacions en les quals es desenvolupe l'activitat queden sotmeses al procediment d'autorització administrativa establit en l'article 13 de la Llei 34/2007, de 15 de novembre, de qualitat de l'aire i protecció de l'atmosfera.  
  
- Contaminació acústica.  
Durant la fase de construcció, segons s'indica en l'estudi d'impacte ambiental, el trànsit de vehicles i les activitats de construcció provocaran un augment del nivell d'emissió de sorolls que no superarà els 80 dB(A) en període diürn. Durant el funcionament de l'activitat, els sorolls i vibracions seran els produïts per la maquinària de l'explotació, pels vehicles de transport de pinso i animals i pels mateixos animals. Atés que la distància al nucli urbà més pròxim és d'uns 1.800 metres, no es preveuen molèsties a la població, i d'acord amb l'estudi acústic aportat el nivell d'emissió en límit de parcel·la es comprova que és inferior al màxim permés en ús industrial, de manera que no serà necessari aplicar mesures correctores per a reduir les emissions.  
  
- Contaminació de sòl i aigües.  
Durant la fase de construcció, el trànsit de vehicles i maquinària i també el manteniment dels mateixos podria ocasionar la contaminació del sòl i de les aigües superficials i subterrànies a causa de possibles vessaments d'hidrocarburs. Segons s'indica en l'estudi d'impacte ambiental, en la parcel·la no es realitzarà el manteniment de cap vehicle ni maquinària emprada durant la fase de construcció i, en cas de ser necessari, aquesta es realitzarà en el taller corresponent. Amb això s'evitarà el possible abocament incontrolat de lubrificants, combustibles, peces contaminades, etc.  
En la fase de funcionament es podria produir la contaminació del sòl i de les aigües per filtració de fem o per una mala gestió dels residus i de les aigües sanitàries. Segons es recull en l'estudi d'impacte ambiental, tots els residus generats seran emmagatzemats convenientment fins a l'arribada del gestor autoritzat que s'encarregarà del seu tractament i eliminació, i no es produirà cap abocament. En un funcionament normal de l'activitat, no hi haurà contacte de les matèries que puguen afectar el sòl amb aquest. Els residus s'emmagatzemen de manera adequada, la zona d'estada d'animals i el femer estan impermeabilitzats, la fossa sèptica reuneix les condicions necessàries d'estanquitat i els dipòsits de combustible disposen de les seues cubetes corresponents per a evitar vessaments i possibles afeccions al sòl. S'hi aporta un certificat d'estanquitat i impermeabilitat de la solera de les naus i del femer signat per tècnic competent, en data 25 d'octubre de 2018. Així mateix, s'hi aporta informe favorable de la Confederació Hidrogràfica del Xúquer, de data 3 de setembre de 2018.  
  
- Impacte sobre la vegetació.  
Segons s'indica en l'estudi d'impacte ambiental, durant la fase de construcció no es realitzarà tala d'arbres ni eliminació d'altres espècies vegetals.  
L'afecció als cultius confrontants com a conseqüència de la pols generada per la maquinària en la fase de construcció es veurà reduïda per les mesures contra la contaminació atmosfèrica propostes en l'estudi d'impacte ambiental.  
- Impacte sobre la fauna.  
En l'estudi d'impacte ambiental no es considera significativa l'afecció per a la fauna com a conseqüència de la implantació de l'activitat. No obstant això, durant les fases de construcció i desmantellament, les obres es programaran de tal manera que les actuacions respecten el període reproductor de les espècies més vulnerables. Pel que fa al clos perimetral de l'explotació, aquest mancarà de filferro espinós. Durant la fase de funcionament, en cas de ser necessari desenvolupar algun tipus de control de la vegetació, aquest es farà per mitjà de mitjans mecànics.  
  
- Impacte sobre el paisatge.  
La zona d'estudi inicial es compon de parcel·les amb les característiques típiques de les zones mediterrànies d'interior, dedicades principalment a cultius de secà, moltes d'elles ara sense cap ús agrícola per la seua baixa rendibilitat. Aquestes parcel·les posseeixen una disposició abancalada, amb un desnivell màxim entre totes elles de 20 metres des dels punts més alts als més baixos. No té cap punt d'interés singular als voltants.  
La introducció d'edificacions i instal·lacions, obligatòriament provocaran una alteració del paisatge inicial. Es dissenyaran i construiran aquestes edificacions i instal·lacions seguint les bones pràctiques aconsellades i tractant de minimitzar el seu impacte, sempre tenint en compte la seua utilitat i necessitat. Per a això, les naus es construiran en les parcel·les amb menor pendent (parcel·les 923, 924, 925 i part de la 945) i amb els materials i colors més adequats per a minimitzar l'impacte visual. Les edificacions estan a una única altura, com indica la normativa vigent.  
- Impacte sobre el patrimoni.  
La Direcció General de Cultura i Patrimoni, en data 12 de setembre de 2018, informa favorablement el projecte als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià, indicant que no existeix afecció al patrimoni cultural en cap de les seues manifestacions.  
- Consum del recurs aigua.  
Es preveu un consum d'aigua en el funcionament de l'explotació de 6.633,25 m³ anuals, que s'utilitzaran per al consum dels animals i per al lavabo/vestidor. La neteja de la zona d'estada d'animals es realitzarà en sec, per part d'empresa autoritzada, per la qual cosa no hi haurà consum d'aigua en la neteja de les instal·lacions. L'aigua utilitzada en l'activitat procedirà íntegrament de la xarxa de proveïment municipal.  
  
S'hi aporta informe de Facsa, empresa que gestiona el subministrament d'aigua en la població de Vilanova d'Alcolea, en el qual es relacionen els títols concessionals o d'aprofitament de recursos hídrics atorgats per la Confederació Hidrogràfica del Xúquer al municipi i s'informa que existeixen recursos a bastament per a atendre la demanda generada per a l'activitat ramadera prevista sense posar en perill altres usos existents.  
  
2. Programa de vigilància ambiental  
El programa de vigilància ambiental proposat es completarà amb els punts següents:  
- S'adoptaran i vigilaran de forma periòdica les mesures higienicosanitàries per a la prevenció i control de la legionel·losi, segons el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi i altra normativa sectorial d'aplicació.  
- Es revisarà periòdicament la impermeabilitat i estanquitat de la solera de les naus i del femer, i es procedirà a reparar immediatament les possibles clivelles o fissures que es produïsquen.  
- La granja comptarà amb un llibre de registre en el qual s'anotaran totes les retirades de fem realitzades per gestor autoritzat, amb indicació del volum de fem retirat i la data en què es realitze la seua retirada. Aquest llibre haurà d'estar actualitzat i a la disposició de l'autoritat substantiva o ambiental sempre que aquestes el requerisquen.  
- S'emetrà un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
- Es presentarà anualment, davant l'òrgan substantiu, un informe sobre el desenvolupament de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
  
Consideracions jurídiques  
El projecte examinat constitueix, segons el que es preveu en l'annex I, grup 1.a, de la Llei 21/2013, de 9 de desembre, d'avaluació ambiental, un dels supòsits fàctics en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell.  
En l'expedient s'han observat els tràmits previstos en la Llei 21/2013, de 9 de desembre, d'avaluació ambiental, i en les altres disposicions que li són aplicables.  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019 (DOGV 8614, 16.08.2019), el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
  
Per tot això, en ús de les facultats que tinc legalment atribuïdes formule la resolució següent:  
  
Primer  
Estimar acceptable, als sols efectes ambientals i sense perjudici de la prèvia obtenció de les autoritzacions sectorials que li siguen aplicables, el projecte d'explotació avícola d'engreixament de 120.000 places que se situarà en el polígon 9, parcel·les 904, 905, 923, 924, 925 i 945 del terme municipal de Vilanova d'Alcolea (Castelló), promogut per García Crosanto, SL, sempre que aquest es desenvolupe d'acord amb les previsions de l'estudi d'impacte ambiental, de la resta de la documentació tècnica aportada, i es complemente amb l'adopció dels condicionants i modificacions establits a continuació:  
1. Donada la proximitat de l'explotació a terreny forestal, es complirà amb el que s'estableix en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants, en particular en el referit a la utilització d'eines, maquinària i equips, i les normes de seguretat de caràcter general. Així mateix, serà obligatòria la presentació en la Direcció Territorial d'Agricultura, Medi Ambient, Canvi Climàtic i Desenvolupament Rural a Castelló, per part del promotor de l'actuació, d'un pla de prevenció d'incendis forestals, elaborat per un tècnic forestal amb formació universitària i que contindrà com a mínim mesures de prevenció, protecció i evacuació contra incendis forestals, mitjançant actuacions silvícoles i d'infraestructures.  
  
2. La construcció, muntatge, explotació, trasllat, modificació substancial, cessament o clausura de les instal·lacions en les quals es desenvolupe l'activitat objecte del projecte queden sotmeses al procediment d'autorització administrativa previst en l'article 13 de la Llei 34/2007, de 15 de novembre, de qualitat de l'aire i protecció de l'atmosfera, en atenció a la classificació de l'activitat com a grup B segons el catàleg d'activitats potencialment contaminadores de l'atmosfera, establit pel Reial decret 100/2011.  
3. Durant la fase de construcció de les naus:  
a) Els materials d'excavació que es generen com a excedents de l'execució estricta de l'obra es gestionaran d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles en les quals es van generar o, en defecte d'això, seran entregats a gestor autoritzat.  
b) Les obres es programaran de tal manera que les actuacions respecten el període reproductor de les espècies faunístiques més vulnerables.  
c) El tancat perimetral de l'explotació mancarà de filferro espinós.  
  
4. Durant la fase de funcionament, en cas de ser necessari desenvolupar algun tipus de control de la vegetació, aquest es farà mitjançant mitjans mecànics.  
5. D'acord amb el que s'estableix en la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, almenys la meitat de la superfície de les parcel·les adscrites a l'explotació haurà de quedar lliure d'edificació o construcció i mantindre's en el seu ús agrari o forestal, o amb les seues característiques naturals pròpies.  
6. El programa de vigilància ambiental proposat es completarà amb els punts següents:  
a) S'adoptaran i vigilaran de forma periòdica les mesures higienicosanitàries per a la prevenció i control de la legionel·losi, segons el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi i altra normativa sectorial d'aplicació.  
b) Es revisarà periòdicament la impermeabilitat i estanquitat de la solera de les naus i del femer, procedint a reparar immediatament les possibles clivelles o fissures que es produïsquen.  
c) La granja comptarà amb un llibre de registre en el qual s'anotaran totes les retirades de fem realitzades per gestor autoritzat, amb indicació del volum de fem retirat i la data en què es realitze la seua retirada. Aquest llibre haurà d'estar actualitzat i a la disposició de l'autoritat substantiva o ambiental sempre que aquestes el requerisquen.  
d) S'emetrà un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
e) Es presentarà anualment, davant l'òrgan substantiu, un informe sobre el desenvolupament de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
7. Les condicions d'aquesta declaració d'impacte ambiental podran modificar-se quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
  
8. Qualsevol modificació del projecte serà objecte d'avaluació ambiental quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, aplicant el procediment d'avaluació d'impacte ambiental previst en aquesta.  
  
  
Segon  
Notificar a les persones interessades que contra aquesta resolució, per ser un acte de tràmit, no cal interposar cap recurs, sense perjudici que puguen utilitzar-se els mitjans que en defensa dels seus drets estimen pertinents.  
  
Tercer  
Publicar aquesta declaració d'impacte ambiental en el Diari Oficial de la Generalitat Valenciana, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental.  
  
La regulació de la vigència d'aquesta declaració d'impacte ambiental serà l'establida en l'article 43 de l'esmentada Llei 21/2013.  
  
València, 18 d'octubre de 2019. El director general de Medi Natural i d'Avaluació Ambiental: Francisco Javier Quesada Ferre. Per delegació del director general de Qualitat i Educació Ambiental, segons Resolució de 9 d'agost de 2019 (DOGV 8614, 16.08.2019).»  
  
València, 4 de novembre de 2019. El director general de Medi Natural i d'Avaluació Ambiental: Francisco Javier Quesada Ferre. Per delegació del director general de Qualitat i Educació Ambiental, segons Resolució de 9 d'agost de 2019 (DOGV 8614, 16.08.2019).